AAV คาดผู้โดยสารปี 59 อยู่ที่ 16.9 ล้านคนจากปีนี้ตามเป้า 14.5 ล้านคน
AAV คาดผู้โดยสารปี 59 อยู่ที่ 16.9 ล้านคนจากปีนี้ตามเป้า 14.5 ล้านคน
19 พ.ย. 2558

นางสาวภัทรวัลล์ สุกปลั่ง ผู้จัดการฝ่ายนักลงทุนสัมพันธ์ บริษัท เอเชีย เอวิชั่น จำกัด (มหาชน) หรือ AAV เปิดเผยว่า บริษัทฯคาดยอดผู้โดยสารปี 59 จะอยู่ที่ 16.9 ล้านคน จากปีนี้มั่นใจจะมีผู้โดยสารจำนวน 14.5 ล้านคน ขณะที่มีอัตราการขนส่งผู้โดยสาร (Load Factor) ในปีหน้าน่าจะอยู่ที่ 83% จากปีนี้ 82%
ทั้งนี้ บริษัทฯเตรียมเปิดเส้นทางบินใหม่เพิ่มในปี 59 ซึ่งจะเน้นเส้นทางบินในต่างประเทศเป็นหลักราว 70% โดยเฉพาะในกลุ่มประเทศอาเซียนที่ยังไม่ได้ขยายไป ได้แก่ ลาว ฟิลิปปินส์ เป็นต้น รวมถึงจะเน้นเส้นทางบินในประเทศจีน และอินเดีย มากขึ้น ขณะเดียวกันในปีหน้า บริษัทฯวางงบลงทุน 4,000-5,000 ล้านบาท สำหรับซื้อเครื่องบินเข้ามาเพิ่มอีกจำนวน 5 ลำ จากปัจจุบันมีเครื่องบินทั้งสิ้น 45 ลำ และให้บริการเส้นทางบินถึง 44 เส้นทาง อีกทั้งยังมีแผนเพิ่มจำนวนเครื่องบินปีละ 5 ลำ ใน 4 ปีนี้ (59-62) อีกด้วย
นอกจากนี้ การเปิดเส้นทางบินใหม่จะขยายไปยังต่างประเทศมากขึ้นนั้น จะส่งผลทำให้ภาพรวมของมาร์จิ้น ปรับตัวเพิ่มขึ้นอย่างมีนัยสำคัญ ประกอบกับบริษัทฯได้ทำประกันความเสี่ยงเรื่องราคาน้ำมันในปีหน้าไว้ที่ 24% ลดลงจากปีนี้ที่ทำไว้ 55% เนื่องด้วยเป็นไปตามภาวะของราคาน้ำมัน จากที่ผ่านมาจะเห็นได้ว่าราคาร้ำมันปรับตัวลงค่อนข้างมาก
สำหรับผลการดำเนินงานในไตรมาส 4/58 ถือว่าเป็นช่วงของไฮซีซั่น ที่นักท่องเที่ยวจะเดินทางเข้ามาท่องเที่ยว ก็คาดไตรมาสนี้จะดีกว่าไตรมาส 3/58 ได้ โดย AAV เตรียมเปิดเส้นทางบินใหม่เพิ่มอีกราว 5 เส้นทางจากจุดบินใหม่ที่สนามบินอู่ตะเภา ได้แก่ มาเก๊า สิงค์โปร์ อุดรธานี เชียงใหม่ และหาดใหญ่
 